KUMITAT PERMANENTI GĦALL-ISTANDARDS FIL-ĦAJJA PUBBLIKA

(Rapport Uffiċjali u Rivedut)

Laqgħa Nru 14

It-Tlieta, 5 ta' Jannar 2021

Stampat fl-Uffiċċju tal-Iskrivan

Prezz €2.50

Laqgħa Nru 14

It-Tlieta, 5 ta' Jannar 2021

Il-Kumitat iltaqa' fil-Parlament, il-Belt Valletta, fit-8.34 a.m.

IlMinuti talLaqgħa Nru 13, li saret fl14 ta' Ottubru 2020, ġew ikkonfermati.

L-ISPEAKER (Onor. Anġlu Farrugia): Ninforma lillKumitat b'numru ta' dokumenti li s-Sedja rċeviet mingħand ilKummissarju għalliStandards fil-Ħajja Pubblika millaħħar laqgħa 'l hawn u li diġà ġew mibgħuta lillMembri:

Dok.43 - Rapport dwar Investigazzjoni mill-Kummissarju għall-iStandards fil-Ħajja Pubblika K/021, wara lment mis-Sur Marco Farrugia dwar Alleged absenteeism from work by MPs employed in the public sector, datat 2 ta' Novembru 2020.

Dok.44 - Ittra datata 2 ta' Novembru 2020 lillIspeaker talKamra tadDeputati mingħand ilKummissarju għalliStandards filĦajja Pubblika dwar lestensjoni talperjodu tassitt xhur filkażijiet K/022, K/026 u K/027, mibgħuta għallfinijiet talartikolu 24(2) talAtt dwar Standards filĦajja Pubblika.

Dok.45 - Memorandum ippreparat mill-Kummissarju dwar Proċedura għall-Ġbir ta' Informazzjoni relatata mad-dikjarazzjonijiet tad-dħul, attiv, interessi jew benefiċċji ta' Deputati Parlamentari, datat 3 ta' Novembru 2020.

Dok.46 - Deċiżjoni ta' inammissibilità tat-talba tal-Onor.

Jason Azzopardi sabiex issir investigazzjoni jekk kienx hemm ksur ta' etika fl-aċċettazzjoni ta' ospitalità ġewwa Tel Aviv fl-2017 datata 10 ta' Novembru 2020.

Dok.47 - Ittra datata 30 ta' Novembru 2020 lillIspeaker talKamra tadDeputati mingħand ilKummissarju għalliStandards filĦajja Pubblika dwar lestensjoni talperjodu tassitt xhur filkaż K/025, mibgħuta għallfinijiet talartikolu 24(2) talAtt dwar Standards filĦajja Pubblika.

Dok.48 - Ittra datata 2 ta' Diċembru 2020 lillIspeaker talKamra tadDeputati mingħand ilKummissarju għalliStandards filĦajja Pubblika dwar lestensjoni talperjodu tassitt xhur filkaż K/017, mibgħuta għallfinijiet talartikolu 24(2) talAtt dwar Standards filĦajja Pubblika.

Dok.49 - Ittra datata 11 ta' Diċembru 2020, mibgħuta għallfinijiet talartikolu 22(4) talAtt dwar Standards filĦajja Pubblika dwar l-azzjoni meħuda mill-Kumitat fuq ir-rapport K/022.

L-ISPEAKER: L-Onor.

KAROL AQUILINA: Sur President, nixtieq nagħmel suġġeriment biex il-Memorandum ippreparat mill-Kummissarju dwar Proċedura għall-Ġbir ta' Informazzjoni relatata mad-dikjarazzjonijiet tad-dħul, attiv, interessi jew benefiċċji ta' Deputati Parlamentari, datat 3 ta' Novembru 2020 (Dok.

45), jiġi ċċirkolat fost il-Membri kollha tal-Kamra għax naħseb li fih hemm rekwiżiti li m'għandniex inkunu nafu bihom aħna biss, imma għandhom ikunu jafu bihom il-Membri kollha.

EDWARD ZAMMIT LEWIS (Ministru għall-Ġustizzja, l-Ugwaljanza u l-Governanza): Jien naqbel mal-Onor.

Karol Aquilina li ma nistgħux nerfgħu xi ħaġa li hija obbligu tal-Membri Parlamentari kollha ...

L-ISPEAKER: Naħseb li anke l-grupp parlamentari għandu ...

EDWARD ZAMMIT LEWIS: … anke in vista tal-kompożizzjoni kurrenti tal-Kamra fejn forsi la n-naħa tal-Oppożizzjoni u lanqas in-naħa tal-Gvern m'għandhom kontroll sħiħ fuq ċerti Membri Parlamentari.

Jien li kont se nissuġġerixxi min-naħa tagħna – u naħseb li l-Ministru Byron Camilleri jaqbel miegħi – hu li dan xorta niddiskutuh internament fil-parliamentary group tagħna.

KAROL AQUILINA: Ħalli nispjega x'għamilt jien.

Jien avżajt li hemm memorandum u ma żvelajtx il-kontenut tiegħu.

Però nixtieq inkun f'pożizzjoni li mmur quddiem il-grupp parlamentari, nippreżentalhom il-memorandum u … Naħseb li huwa ġustifikat.

L-ISPEAKER: Naħseb li s-suġġeriment tal-Onor.

Karol Aquilina huwa ġustifikat.

EDWARD ZAMMIT LEWIS: Nistgħu nirreġistraw il-qbil tagħna mal-Onor.

L-ISPEAKER: Naħseb huwa ġustifikat għaliex, jekk se tiddiskutu fil-grupp parlamentari, kulħadd għandu jkollu … (Interruzzjonijiet) Mela hawn qbil li nqegħdha fuq il-Mejda tal-Kamra għall-attenzjoni ta' kulħadd?

EDWARD ZAMMIT LEWIS: Jien kieku ma kontx nagħmel hekk.

L-ISPEAKER: Kif tridu intom.

Jien qiegħed sempliċement nagħmel suġġeriment.

EDWARD ZAMMIT LEWIS: Sur President, biex kulħadd ikun kopert, jien kieku nirreferi għal deċiżjoni li ttieħdet illum ...

KAROL AQUILINA: … u niċċirkolaha ma' kulħadd.

EDWARD ZAMMIT LEWIS: U nibgħat email lil kulħadd.

L-ISPEAKER: L-Onor.

CARMELO MIFSUD BONNICI: Inkella tridu tawtorizzaw liż-żewġ naħat biex ikellmu lill-grupp parlamentari dwar dan.

KAROL AQUILINA: Dik se nagħmluha, imma hemm uħud mill-Membri Parlamentari li mhumiex parti mill-grupp.

Dik hi l-problema, u ma nixtiqux li ....

EDWARD ZAMMIT LEWIS: U jaqgħu fil-mansjoni tal-liġi.

L-ISPEAKER: Hekk hu.

Mela hawn qbil li l-Memorandum ippreparat mill-Kummissarju dwar Proċedura għall-Ġbir ta' Informazzjoni relatata mad-dikjarazzjonijiet tad-dħul, attiv, interessi jew benefiċċji ta' Deputati Parlamentari, datat 3 ta' Novembru 2020 (Dok.

45), għandu jintbagħat lill-Membri kollha tal-Kamra?

Il-permess ingħata.

RAPPORT DWAR INVESTIGAZZJONI MILLKUMMISSARJU GĦALL-ISTANDARDS FILĦAJJA PUBBLIKA (KAŻ K/022) – KONT.

Il-Kumitat irriżuma mill-14 ta' Ottubru 2020 id-diskussjoni fuq dan ir-Rapport.

L-ISPEAKER: Il-Kumitat iltaqa' sabiex skont lartikolu 27 talAtt dwar liStandards filĦajja Pubblika jkompli jikkonsidra u jiddeċiedi dwar jekk jaddottax ilkonklużjonijiet u rrakkomandazzjonijiet tarrapport talKummissarju għalliStandards filĦajja Pubblika (Rapport K/022), li ġie mgħoddi lillMembri talKumitat nhar itTnejn, 5 ta' Ottubru 2020, jiġifieri kull Membru ta' dan il-Kumitat għandu kopja tiegħu.

Infakkarkom ukoll li, wara l-preżentazzjoni li saret mill-Kummissarju għall-iStandards fil-Ħajja Pubblika, Dr Hyzler, fl-aħħar laqgħa, il-Kumitat qabel li r-rapport tal-Kummissarju dwar dan il-każ għandu jsir pubbliku, b'riżerva espressa mill-Membri min-naħa tal-Gvern dwar l-adozzjoni tal-istess rapport u, jekk ikun il-każ, l-applikazzjoni tal-artikli 27 u 28 tal-Att dwar Standards fil-Ħajja Pubblika, liema aspetti nifhem li għandhom jiġu diskussi matul il-laqgħa tal-lum.

Għalhekk, matul din il-laqgħa l-Membri tan-naħa tal-Gvern iridu jaraw jekk jaqblux li dan ir-rapport jiġi addottat jew le, filwaqt li rridu naraw ukoll jekk huwiex il-każ li jiġu applikati artikli 27 u 28 f'dan il-każ partikolari.

Jien ipprovajt inlaqqa' lil dan il-Kumitat illum peress li llum jiskadu t-tliet xhur, u allura llum bilfors irridu nagħlqu din id-diskussjoni.

L-Onor.

KAROL AQUILINA: Sur President, safejn naf jien dik il-parti ta' fejn il-Kummissarju għall-iStandards fil-Ħajja Pubblika ġie jispjegalna r-rapport mhijiex pubblika.

L-ISPEAKER: Jien tajt kelma lil Dr Hyzler li se ngħaddilu t-traskrizzjoni ta' dik il-parti tal-laqgħa, u lilkom għaddejtilkom kopja.

KAROL AQUILINA: Il-kwestjoni hi ...

L-ISPEAKER: Aħna fhimna kollox.

KAROL AQUILINA: Aħna fhimna wkoll, imma l-pubbliku ...!

EDWARD ZAMMIT LEWIS: Il-Kummissarju ma jpoġġix id-depożizzjoni tiegħu fuq il-website tiegħu?

KAROL AQUILINA: Peress li l-preżentazzjoni tal-Kummissarju tat spjegazzjoni ta' dan ir-rapport, jien naħseb li, bil-kunsens tal-Kummissarju … Jien qed nifhem li m'hemmx audiovisual recording ta' dik il-parti tal-laqgħa, hux?

IS-SUR RAYMOND SCICLUNA (L-Iskrivan tal-Kamra): Hemm recording tiegħu.

KAROL AQUILINA: Jien naħseb li tali recording għandu jiġi mxandar, għax altru nispjega r-rapport jien u altru jispjega r-rapport il-Kummissarju, li għamlu hu stess.

Hemm differenza kbira.

CARMELO MIFSUD BONNICI: Dan li qed isir hawnhekk qed jiġi mxandar, hux hekk?

L-ISPEAKER: Meta l-laqgħa tkun in camera, wieħed jista' jagħmel il-kummenti li jrid.

CARMELO MIFSUD BONNICI: Meta ġie l-Kummissarju f'dan il-Kumitat, il-laqgħa kienet in camera jew le?

KAROL AQUILINA: Iva, il-laqgħa kienet in camera.

L-ISPEAKER: Però, minkejja li l-laqgħa kienet in camera, lill-Kummissarju għall- iStandards fil-Ħajja Pubblika tajtu traskrizzjoni ta' dak kollu li ntqal, u għaddejt kopja tiegħu lilkom ukoll.

Issa qegħdin hawnhekk għal dan il-punt li semmejt.

EDWARD ZAMMIT LEWIS: Ovvjament jien dejjem naqbel mal-prinċipju li dokument ikun pubbliku, għax fl-aħħar mill-aħħar hawnhekk m'aħniex nagħmlu xi ħaġa underground.

Dawn huma rapporti fuq għemil ta' nies eletti mill-poplu, jiġifieri l-prinċipju hu dak li qed jasserixxi l-Onor.

Jien li ninkwieta biss hu meta jiġi xhud – f'dan il-każ il-Kummissarju għall-iStandards fil-Ħajja Pubblika – bil-ħsieb li qed jixhed fil-magħluq u allura jgħidilna xi affarijiet li forsi ma jkunx komdu li jgħidhom fil-pubbliku.

Qed ngħid dan anke bħala proċedura għall-quddiem.

L-ISPEAKER: L-aħħar darba aħna ftehmna fuq il-proċedura li kellha tiġi addottata.

KAROL AQUILINA: Jien li qed nitlob huwa li l-Kumitat jitlob il-kunsens tal-Kummissarju biex ix-xhieda tiegħu ssir pubblika, għax wara kollox fiha nnifisha x-xhieda tiegħu hija spjegazzjoni tar-rapport.

Qed nagħmel dan is-suġġeriment ukoll biex din id-deċiżjoni ma tkunx in a vacuum.

L-ISPEAKER: Jien din qed naraha stramba għax aħna diġà konna ftehmna dwar kif għandha ssir il-proċedura.

KAROL AQUILINA: Imma aħna konna għamilna dan qabel ma ppubblikajna r-rapport.

L-ISPEAKER: Il-Ministru Byron Camilleri.

BYRON CAMILLERI (Ministru għall-Intern, is-Sigurtà Nazzjonali u l-Infurzar tal-Liġi): Sur President, jien naħseb li jekk nagħmlu dak li qed jissuġġerixxi l-Onor.

Karol Aquilina jkun qed jinħoloq preċedent.

Meta Kumitat Parlamentari jiddeċiedi li jkollu laqgħa in camera, tkun ittieħdet id-deċiżjoni li wieħed jagħti x-xhieda tiegħu fil-magħluq, u għalhekk imbagħad ma nistgħux niddeċiedu li parti minn dik il-laqgħa ssir pubblika għax inkella, jekk nagħmlu hekk, nistgħu ma nerġgħu niddeċiedu qatt li xi parti mil-laqgħa ssir fil-magħluq.

Wara kollox, sinjal li jkun hemm raġuni għalfejn tkun ittieħdet dik id-deċiżjoni.

Jekk nagħmlu dak li qed jiġi ssuġġerit, allura dan jista' jwassal għal nuqqas ta' fiduċja minna l-Membri Parlamentari f'xi proċeduri ta' dan il-Kumitat għax, kif għedt diġà, jekk nagħmlu dak li qed jiġi ssuġġerit nistgħu ma nerġgħu niddeċiedu qatt aktar li xi parti mil-laqgħa ssir fil-magħluq.

L-ISPEAKER: Jien naħseb li m'għandniex għalfejn inkomplu niddiskutu din il-kwestjoni.

Ħalli naraw għalfejn tlaqqa' l-Kumitat.

Dan il-Kumitat tlaqqa' l-ewwel nett minħabba r-riżerva li ġiet espressa min-naħa tal-Membri tal-Gvern dwar l-adozzjoni tal-istess rapport.

It-tieni raġuni għalfejn tlaqqa' dan il-Kumitat hija biex illum niddeċiedu dwar kwestjoni pendenti li diġà ddiskutejnieha, u ċjoè, dwar jekk hemmx l-applikazzjoni ta' xi sanzjoni taħt artikli 27 u 28 tal-Att dwar Standards fil-Ħajja Pubblika fil-konfront ta' Dr Joseph Muscat, li kien Membru Parlamentari u Prim Ministru.

L-Onor.

KAROL AQUILINA: Jien naħseb li l-proċedura korretta hija din li se nispjega: li, l-ewwel, il-Kumitat jiddeċiedi li jaddotta r-rapport u r-rakkomandazzjonijiet tal-Kummissarju skont subartiklu 27 (3).

Imbagħad, nitolbu lill-Onor.

Joseph Muscat jagħmel is-sottomissjonijiet tiegħu skont artiklu 28, u finalment niddeċiedu fuq is-sanzjonijiet fil-konfront tal-istess persuna.

Fil-fehma tiegħi, id-dritt tal-persuna li jkun sar l-ilment kontra tagħha biex din tagħmel is-sottomissjonijiet tagħha m'għandna naqbżuh qatt biex dak li jkun jingħata ċans jispjega ruħu, jekk irid, jiskuża ruħu, jew inkella jgħid x'passi se jieħu hu stess.

Fl-opinjoni tiegħi, biex inkunu in regola, jien nipproponi li l-ewwel pass ikun dak li niddeċiedu li naddottaw ir-rapport kif inhu, bil-konklużjonijiet u r-rakkomandazzjonijiet tiegħu skont subartiklu 27 (3) tal-Att dwar Standards fil-Ħajja Pubblika.

L-ISPEAKER: L-Onor.

BYRON CAMILLERI: Jien ma naqbilx ma' dak li qal l-Onor.

Karol Aquilina, anke minħabba dak li qal.

Huwa qed jirreferi għall-"Onor. Muscat", u dan meta m'hemm l-ebda "Onor. Muscat".

BYRON CAMILLERI: llum Dr Joseph Muscat mhuwiex Membru Parlamentari u għaldaqstant, fl-opinjoni tiegħi, Kap. 570 ma japplikax.

KAROL AQUILINA: Imma dik hija kwestjoni li għandna t-tweġiba tal-Kummissarju fuqha.

L-ISPEAKER: Ħalli niċċarawha din.

L-ewwel nett, il-punt li qed jagħmel l-Onor.

Karol Aquilina huwa li artiklu 28 tal-Att dwar Standards fil-Ħajja Pubblika jagħmilha ċara li:

"Meta l-Kumitat isib li jkun hemm ksur tal-Kodiċi ta' Etika jew ta' xi dmir statutorju jew etiku, il-Kumitat jista', wara li jagħti lill-persuna involuta d-dritt li tagħmel is-sottomissjonijiet tagħha ..."

Jiġifieri huwa qed jirreferi għal dak il-punt.

Wieħed jista' jqajjem ukoll il-punt ukoll li paragrafu (a) ta' subartiklu 3 (1) tal-istess Att jgħid li dan l-Att japplika għal:

"Membri tal-Kamra tad-Deputati, inklużi Ministri, Segretarji Parlamentari u Assistenti Parlamentari;"

Hawnhekk hawn kwestjoni ta' interpretazzjoni li rridu niddeċiedu bilfors dwarha għax, meta jkun hemm punti legali, jien bħala Chairman bilfors irrid nidħol fihom.

Il-kwestjoni hi dwar jekk wara li ġie ppreżentat dan ir-rapport u kellek ir-riżenja tal-persuna konċernata, japplikax artiklu 28 fil-konfront ta' dik il-persuna li llum m'għadhiex Membru Parlamentari u li allura m'għadhiex fil-kategorija ta' persuna fil-ħajja pubblika.

L-Att dwar Standards fil-Ħajja Pubblika twaqqaf proprju biex ikun hemm watchdog etiku fuq dawk il-persuni li qegħdin fil-ħajja pubblika.

EDWARD ZAMMIT LEWIS: Agħtini ċans ngħid xi ħaġa, jekk jogħġbok, Sur President.

L-ISPEAKER: Iva, imma jien bilfors ridt nagħmel din is-sottomissjoni.

L-Onor.

Karol Aquilina żgur li huwa proċeduralment korrett f'dak li għandu x'jaqsam ma' Membri Parlamentari.

L-Onor.

EDWARD ZAMMIT LEWIS: Din mhijiex kwestjoni ta' min għandu raġun jew le, imma hija kwestjoni ta' kif se nipproċedu fiċ-ċirkostanzi partikolari tal-każ.

Sur President u kollegi Membri Parlamentari, quddiemna għandna ċirkostanzi partikolari għax, dwar din il-kwestjoni, hemm rapport mirqum, u wieħed jissottometti ruħu għall-Uffiċċju tal-Kummissarju għall-iStandards fil-Ħajja Pubblika.

Għalhekk, jien għandi r-riżervi tiegħi, mhux minn dan l-aspett għax, kif għedt diġà, ir-rapport huwa wieħed mirqum.

Però, fil-fehma tiegħi, forsi l-aspetti li qabad kienu aktar jaqgħu taħt il-mansjonijiet tal-Awditur Ġenerali għax kienu aktar jirrigwardaw opinjoni teoretika u akkademika milli opinjoni fuq il-każ partikolari.

Ta' min jgħid ukoll li l-Kummissarju, f'parti mir-rapport tiegħu, għamilha ċara li, minkejja li kien hemm persuni oħra involuti, l-unika persuna indagata kienet l-eks-Prim Ministru, u dan għaliex hu ma setax jindagahom minħabba li ma jaqgħux fil-mansjonijiet ta' din il-liġi partikolari.

Illum, Dr Joseph Muscat ħareġ mix-xena politika.

Jekk wieħed kellu jistaqsini kif kellna nimxu step by step proċeduralment, il-liġi tgħid li għandna nimxu kif qed jgħid l-Onor.

Karol Aquilina – biex inkun ċar – jiġifieri li kieku kellna noqogħdu nimxu bis-sofiżmu legali, l-Onor.

Karol Aquilina għandu raġun għax il-liġi hekk qed tgħid.

L-Ispeaker min-naħa tiegħu qed jargumenta li forsi hemm bżonn ta' interpretazzjoni fuq dan il-punt partikolari, għax illum qed nitkellmu fuq persuna li mhijiex Membru tal-Kamra minkejja li kien membru prominenti ta' din il-Kamra.

Jien nemmen li m'għandniex nitilfu s-sustanza ta' dak li qal il-Kummissarju lanqas, għax hawnhekk aħna m'aħniex qed niġru wara persuna partikolari imma qed naraw li r-rapport iservi wkoll ta' gwida biex ċerti sitwazzjonijiet jiġu evitati.

Issa hawnhekk jien qed inkun fair kemm jista' jkun fis-sottomissjoni tiegħi.

Kif nafu, f'dan il-Kumitat għandna rapporti oħra li rridu niddiskutu, u hemm ħafna aktar xogħol x'jista' jsir.

U allura, minflok ma kont noqgħod nintilef fuq dan ir-rapport partikolari … Onor. Aquilina, għalkemm inti legalment u teoretikament korrett li fl-aħħar mill-aħħar trid tisma' lill-persuna li ġiet indagata … Għax anke jekk wieħed jaqra dokument (E) li hemm anness mar-rapport – ittra minn Dr Joseph Muscat lill-Kummissarju għall-iStandards fil-Ħajja Pubblika datata 20 ta' Marzu 2020 – il-pożizzjoni ta' Dr Muscat hija ċara u hija dik li hu mhux qed jaqbel mas-sottomissjonijiet.

Naturalment, Dr Joseph Muscat ma setax jgħid li mhux qed jaqbel mar-rapport għax ir-rapport ħareġ wara.

Fl-opinjoni tiegħi, the way to proceed forward hu li minflok ma noqogħdu nintilfu fuq l-interpretazzjonijiet u nġibu l-pariri – għax il-Kumitat jista' jitlob parir fuq is-sottomissjoni valida li qajjem l-Ispeaker – jien kieku kont nippreferi li naddottaw ir-rapport mhux fl-ispirtu tal-persona imma fi spirtu ta' gwida għall-Membri Parlamentari u l-membri l-oħra tal-Eżekuttiv.

Wara kollox, illum Dr Joseph Muscat ħareġ mix-xena politika għalkollox wara li xhur ilu huwa mhux biss irriżenja mill-Eżekuttiv imma anke minn Membru Parlamentari, u għalhekk nistgħu nagħlqu l-każ f'dan is-sens.

Għalhekk, fl-opinjoni tiegħi, meta nerġgħu niltaqgħu għandna niddiskutu u mmexxu 'l quddiem rapporti u affarijiet oħra f'ġieħ il-bon amministrazzjoni ta' din il-liġi u fl-interess ta' aktar etika min-naħa tal-Membri Parlamentari, tal-membri tal-Eżekuttiv u ta' membri oħra li jaqgħu taħt il-mansjoni ta' din il-liġi.

L-ISPEAKER: L-Onor.

Hawnhekk qed nitkellmu fuq id-dritt ta' xi ħadd li jwieġeb għal rapport li sar fuqu.

Min-naħa tiegħu, huwa jista' jagħżel li ma jeżerċitax dan id-dritt.

Fl-aħħar mill-aħħar, din mhijiex xi forma ta' investigazzjoni ulterjuri jew xi proċedura oħra għal xi ħadd li mhuwiex aktar Deputat, imma huwa dritt ta' dik il-persuna li twieġeb anke jekk illum m'għadhiex tokkupa l-kariga ta' Prim Ministru u ta' Deputat.

Jien naħseb li f'dan il-każ aħna m'għandniex niċħdulu d-dritt tiegħu li jwieġeb.

Ir-rapport huwa ċar, u ż-żewġ naħat tal-Kamra qbilna dwar il-kontenut tiegħu.

Għalhekk, kif qal tajjeb l-Onor.

Byron Camilleri, jien ma nixtieqx li hawnhekk jinħoloq preċedent li ma jippermettix lil xi ħadd li nbdiet investigazzjoni fuqu mill-Kummissarju meta hu kien f'din il-Kamra.

Ma ninsewx li l-Kummissarju pproċeda fuq il-każ tiegħu permezz ta' rapport, u mbagħad fil-frattemp kien hemm elezzjoni ġenerali, seħħew xi ċirkostanzi partikolari, dan ma baqax aktar Membru Parlamentari, sar rapport dwaru, u issa jien ma nixtieqx li dan ix-xi ħadd jiġi mċaħħad mid-dritt li jwieġeb, li jagħti l-opinjoni tiegħu, li jagħti l-verżjoni tiegħu, li joħroġ fatti ġodda differenti jew inkella li joħroġ punti legali ġodda differenti minn dawk li wieġeb għalihom fuq talba tal-Kummissarju.

Minħabba f'hekk, filwaqt li jien nifhem il-komplessità tas-sitwazzjoni, ngħid li ġaladarba l-proċess kien inbeda u l-Kummissarju beda jinvestiga l-każ tiegħu għax il-liġi tapplika għalih, imbagħad meta dan il-każ wasal fl-istadju finali tiegħu ma nistgħux inċaħħduh mid-dritt li jwieġeb, u naħseb li jekk nagħmlu hekk inkunu qed niżbaljaw.

M'għandniex nieħdu l-każ inkwistjoni għax il-każ inkwistjoni diġà huwa kristalizzat, u wisq probabbli l-eks-Prim Ministru Joseph Muscat jerġa' jgħidilna li m'għandu xejn aktar x'iżid ma' dak li qal qabel; però, ma naħsibx li aħna għandna naqbdu u nċaħħdulu d-dritt li jagħmel din il-ħaġa.

Għalhekk jien ngħid li l-liġi tgħodd anke f'dan il-każ għax, ladarba l-investigazzjoni bdiet, hu għandu jkollu d-due process tiegħu kollu kif stabbilit fil-liġi li jista' jwieġeb għaliha.

EDWARD ZAMMIT LEWIS: Ħalli nkun ċar: jien bl-ebda mod … U hawnhekk hawn diverġenza li b'xi mod trid tiġi spjanata, liema diverġenza se nsibuha lkoll kemm aħna bħala Membri anke f'sitwazzjonijiet futuri għax din tista' terġa' tinqala'.

Huwa veru li l-każ huwa xi ftit partikolari, però kif jgħidu, aħna għasafar tal-passa … u kif!

Nerġa' ngħid li jien li kont qed nikkontesta inkwantu tal-applikabilità mhuwiex li jsir ir-rapport, għax l-ispirtu tal-liġi huwa li joħorġu rapporti gwida għal dawk li jaqgħu taħt artiklu 3 ta' din il-liġi.

Dak huwa ċar.

Naturalment, fir-rigward ta' Membru Parlamentari li llum għadu hemm ovvjament trid tirregola l-imġieba tiegħu permezz ta' artikli 27 u 28.

Is-sottomissjoni tagħna – u allura se jkolli nitlob li jkun hemm Ruling f'dan ir-rigward, Sur President – hija li fil-każ partikolari, meta wieħed jaqra artiklu 3 ta' din il-liġi … M'iniex qed ngħid li l-proċess m'għandux jitkompla.

Il-proċess irid jitkompla għax, kif qal tajjeb l-Onor.

Carmelo Mifsud Bonnici, il-persuna jista' jkollha xi sottomissjonijiet x'tagħmel biex tiddefendi ruħha.

Però, inkwantu l-applikabilità ta' sanzjoni, fl-opinjoni umli tiegħi ma tistax timponi sanzjoni fuq persuna li ma taqax fid-definizzjoni tal-liġi.

KAROL AQUILINA: Jien ipprovajt nara x'niftakar mill-aħħar laqgħa li kellna fejn xehed il-Kummissarju għall-iStandards fil-Ħajja Pubblika.

Fil-fatt, il-Kummissarju ġie mistoqsi dwar dan il-punt li qed iqajjem il-Ministru, u hu tkellem dwar dan il-punt ukoll.

Infatti, dan jirriżulta mit-traskrizzjoni stess, u hawnhekk se jkolli nikkwota, allavolja naf li din il-parti tal-laqgħa saret in camera:

"Qed neżaminaw kondotta li ġrat fil-kors ta' dik is-sħubija fil-Kamra; mhux qed neżaminaw kondotta li saret barra mill-Kamra meta ma kienx Membru tal-Kamra."

Huwa kompla billi qal hekk:

"Hemm diversi affarijiet x'tista' tagħmel, anke għal xi ħadd li m'għadux Membru tal-Kamra."

Imbagħad nerġgħu nistaqsuh:

"Ir-riċerka hija pubblika fis-sens li kull ma tagħmel huwa li tfittex fil-Google.

Biex nibdew bl-aktar persuna magħrufa – Boris Johnson – kien ġie rrapportat li dan ma rrapportax xi financial holdings li kellu.

Sakemm inqata' l-każ kien spiċċa minn Membru Parlamentari u kien mitlub joffri apoloġija u jbiddel l-entry fir-Register of Members' Financial Interests, allavolja ma kienx għadu Membru, u dan waqt li ma kienx għadu Membru tal-Parlament.

"Charlotte Atkins l-istess: ġiet akkużata li kienet għamlet misuse ta' House stationery u funding."

Il-Kummissarju baqa' jagħti eżempju wara l-ieħor, fosthom ta' Janet Anderson, ta' Sir Henry Bellingham u ta' Stephen Pound.

Dawn huma kollha eżempji li ta l-Kummissarju biex juri li l-proċedura wżata fil-House of Commons hi li jekk jinstab li l-Kummissarju għamel rapport u kkonkluda fil-konfront ta' Membru Parlamentari, anke jekk dan ikun spiċċa minn Membru Parlamentari, tista' tinħareġ sanzjoni kontra tiegħu.

Issa ovvjament huwa ċar li l-liġi tipproponi azzjoni għal min ikun għadu Membru tal-Kamra u azzjonijiet differenti għal min ma jkunx għadu Membru tal-Kamra, għax issa ma rridux ninsew li l-liġi li aħna noperaw fiha ...

L-ISPEAKER: Imma dak x'qiegħed tgħid inti u mhux … Għax jien dħalt f'din tal-House of Commons ukoll.

KAROL AQUILINA: Kif kont qed ngħid, ma rridux ninsew li l-liġi li noperaw fiha aħna ma tapplikax biss għall-Membri Parlamentari, imma hemm diversi persuni oħra li tapplika għalihom.

L-ISPEAKER: Qegħdin naqblu li hawn punt legali li jrid jiġi riżolt fuq din il-kwestjoni, anke biex 'il quddiem ikollna direzzjoni.

Jien naf dak kollu li qal il-Kummissarju għall- iStandards fil-Ħajja Pubblika f'dan ir-rigward għax, minbarra li fl-aħħar laqgħa li kellna segwejt dak li qal, qrajt it-traskrizzjoni u bgħattha lil kull Membru ta' dan il-Kumitat.

Irrid nagħmilha ċara wkoll li jien nikkonsulta mal-Parlamenti tal-Commonwealth anke fuq punti li għandhom x'jaqsmu mal-kummissarji responsabbli mill-istandards, eċċ.

L-Att dwar Standards fil-Ħajja Pubblika twaqqaf kemm għall-komportament ta' membri, ministri, eċċ., kif ukoll għal dawk li huma uffiċjali pubbliċi.

Fil-fatt, artiklu 22 tant huwa ċar f'dak li għandu x'jaqsam mal-Membri Parlamentari li jirrakkomanda rimedji fil-każ ta' ksur.

Dan ma japplikax fir-rigward tal-każ tal-Onor.

Konrad Mizzi għax f'dak il-każ la ġew mgħoddija flus u lanqas kien hemm ksur.

Issa, meta jkun qed jiġi ttrattat każ dwar imġiba ta' persuna li mhijiex Membru Parlamentari, hemm bżonn nagħmlu xi ħaġa li tkun aktar ċara.

Paragrafu (a) ta' subartiklu 3 (1) jagħmilha ċara li dan l-Att japplika għal:

"Membri tal-Kamra tad-Deputati, inklużi Ministri, Segretarji Parlamentari u Assistenti Parlamentari;".

Il-każ huwa sfortunat – u hawn naqbel mal-Onor.

Aquilina – għaliex anke l-Kummissarju għall-iStandards fil-Ħajja Pubblika, ir-rapport tahulu fit-28 ta' Jannar.

Tgħidli: Kellu aktar ħin biex … Tajnieh extension.

Inzerta r-rapport daħal anke wara li Dr Joseph Muscat kien diġà rriżenja!

Tgħiduli: Dan huwa każ sfortunat?

Għidu li tridu!

I am not pointing fingers, imma aħna qed ngħidu kif ġraw l-affarijiet.

Mela nifhem li hawn problema ta' proċedura dwar kif se nimxu: jekk artiklu 28 japplika jew ma japplikax għal Dr Joseph Muscat, li llum mhuwiex Membru Parlamentari ...

KAROL AQUILINA: Sur President, se jkolli nerġa' niġbidlek l-attenzjoni li hija biss parti minn artiklu 28 li titkellem fuq meta persuna tkun Membru Parlamentari.

Jekk irridu ninterpretaw il-liġi kif inhi miktuba llum, u mhux nivvintaw u nġebbdu ...!

L-ISPEAKER: Jien ma qed nivvinta xejn!

KAROL AQUILINA: Għax dik hija xi ħaġa li lili ddejjaqni ħafna!

L-ISPEAKER: M'iniex qed nivvinta!

KAROL AQUILINA: M'iniex qed ngħidlek li qed tivvinta!

Jien m'iniex se nivvinta!

Fil-każ ta' Membru Parlamentari, hemm paragrafu 28 (d), li qed jgħid:

"… fil-każ ta' membru tal-Kamra tad-Deputati - ...",

u hemmhekk qed naqblu.

Issa l-Kummissarju qed jgħidilna li anke jekk Deputat ikun spiċċa mill-kariga, fl-interpretazzjoni tiegħu xorta … Hawn ma rridux ninsew li l-Kummissarju mhuwiex kwalunkwe persuna, imma huwa uffiċjal tal-Parlament.

(Interruzzjonijiet) L-ewwel nett, l-interpretazzjoni tal-Kummissarju għall-iStandards fil-Ħajja Pubblika hija li l-Att japplika wkoll għal min m'għadux Membru Parlamentari, jekk kien, għax inti qed teżamina l-aġir tiegħu meta kien Membru Parlamentari.

It-tieni nett, artiklu 28 ma jitkellimx biss dwar iċ-ċirkostanza ta' meta hemm rapport dwar Membru Parlamentari, imma huwa miftuħ għal kulħadd.

Artiklu 28 jiġbor lil kulħadd, imma mbagħad parti minnu jitkellem speċifikament fir-rigward ta' Membru Parlamentari.

Madanakollu, dan ma jfissirx li l-bqija tal-affarijiet l-oħra ma japplikawx għalih, għax japplikaw għalih ukoll, jiġifieri hu mhuwiex eskluż minn dawk l-affarijiet.

Mela allura jien nikkontendi u nerġa' nipproponi li dan il-Kumitat jaddotta r-rapport kif inhu, skont subartiklu 27 (3), inkluż ir-rakkomandazzjonijiet li hemm fih, nimxu skont il-proċedura ta' artiklu 28, jiġifieri li nagħtu lil Dr Joseph Muscat l-opportunità li jagħmel … U rrid infakkar, għax issa kulħadd jibda jinsa, li ftit tal-ġimgħat ilu kien hemm sentenza fil-qorti dwar din il-ħaġa wkoll!

L-ISPEAKER: Fuq xiex?

KAROL AQUILINA: Kien hemm sentenzi dwar smigħ xieraq.

Ma nafux li ngħataw sentenzi mill-ogħla qrati ta' pajjiżna fir-rigward tad-dritt ta' smigħ xieraq ta' persuni li jidhru quddiem il-Kumitati?

Il-liġi stess tispeċifika dan id-dritt, u anke li kieku dan ma kienx miktub fil-liġi, jien ngħid li għandna l-obbligu li nagħtu ċans li persuna tagħmel is-sottomissjoni tagħha.

F'dan il-każ partikolari s-sottomissjoni li għamlet s'issa l-persuna konċernata għamlitha lill-Kummissarju qabel ma dan għamel ir-rapport u mhux wara li għamel ir-rapport.

Wieħed jista' jargumenta li jista' jkun illi Dr Joseph Muscat tkellem pubblikament.

Iva, imma dan il-Kumitat ma joqgħodx biss fuq x'jingħad fil-pubbliku, u dak li jingħad fil-pubbliku jrid jingħad ukoll f'dak li hemm fl-atti tiegħu.

Għalhekk jien qed nipproponi – u hawn qed inkun ċar, mingħajr aktar tidwir! – li naddottaw ir-rapport skont subartiklu 27 (3) – naħseb li sal-lum dak għandna obbligu li nagħmluh - u li nimxu skont artiklu 28 u nagħmlu s-sottomissjoni.

Il-kwestjoni dwar jekk is-sanzjoni li tissemma f'paragrafu 28 (d) tapplikax għalih hija kwestjoni oħra.

Naħseb li dwar din il-kwestjoni nistgħu naqblu li l-Ispeaker jagħti ruling dwarha, però mill-bqija ma naħsibx li hemm … (Interruzzjonijiet)

L-ISPEAKER: Li ma fhimtekx, Onor. Aquilina, huwa dwar is-smigħ xieraq, għax il-Qorti mhux hekk qalet fil-kawża li għamlu kontra r-Ruling tiegħi, imma qalet li Membru għandu dritt jirrifjuta li jiġi quddiem il-Kumitat ġaladarba jista' ...

KAROL AQUILINA: Hekk hu.

Allura, aktar u aktar għax dak ifisser ...

L-ISPEAKER: Jiġifieri l-Membru għandu dritt ma jiġix quddiem il-Kumitat.

Issa hawn m'iniex qed ngħid li dan hu l-każ fir-rigward tal-każ li qed nitkellmu fuqu llum, imma qed ngħid x'qalet is-sentenza.

(Interruzzjonijiet)

KAROL AQUILINA: Allura jien mhux hekk qed ngħid?!

Jien qed ngħid li jekk il-liġi b'mod speċifiku tgħidlek … Anke jekk ma jkunx iddettat fil-liġi, jien ngħid li l-persuna, hi min hi ...

L-ISPEAKER: Kollox sew.

Ħalli naraw taqblux.

Taqblu ma' dak li qed jgħid l-Onor.

EDWARD ZAMMIT LEWIS: Il-problema li nsib jien mhijiex dik li ma nixtieqx li Dr Joseph Muscat jagħti r-reazzjoni tiegħu.

Fl-opinjoni tiegħi, jien inħoss li jagħmel aktar sens prattiku li wieħed jipprova jagħlaq din il-proċedura għar-raġuni li dan il-Kumitat għandu xogħol ieħor importanti x'jagħmel.

Irrid ngħid ukoll li ma naqbilx li artiklu 28 jagħmel xi distinzjoni li titfa' dawl fuq l-applikabilità ta' sanzjonijiet ta' persuni li m'għadhomx jaqgħu taħt artiklu 3.

Hawnhekk mhux qed naqbel miegħek, Onor. Aquilina.

L-ISPEAKER: L-Onor.

Karol Aquilina ċċaraha din.

Huwa qed jgħid li għandna nagħtu dritt lil Dr Joseph Muscat, jekk irid, jgħid ...

EDWARD ZAMMIT LEWIS: Dik se nasal għaliha.

L-ISPEAKER: Aħna diġà tkellimna fuqha darb'oħra din.

EDWARD ZAMMIT LEWIS: Jien qed nipprova nsemmi ħaġa wara l-oħra b'mod loġiku.

Jien xorta ma naqbilx, imma din il-kwestjoni dwar jekk japplikawx is-sanzjonijiet għal persuna li mhijiex sitting MP se tibqa' tinqala' u naħseb li se jkollna kontestazzjoni.

Imma, apparti dan kollu, fl-opinjoni tiegħi li nistgħu nagħmlu … Għax li qed idejjaqni min-naħa tagħna huwa li jekk ressaqna din is-sottomissjoni legali fuq punt preliminari – għax jekk ma tapplikax għalih irridu nieqfu hawn – li naddotta r-rapport f'dan l-istadju … (Interruzzjonijiet) Le, ippermettili; agħtini ċans nispjega!

La semmejt is-smigħ xieraq, ma nafx jekk taqblux li mingħajr ma naddottaw ir-rapport at this stage naraw jekk Dr Joseph Muscat iridx jgħaddi xi kummenti, imbagħad wara nerġgħu niġu hawnhekk u naraw minn hemm.

Se ngħid għalfejn qed nagħmel din il-proposta wkoll, għax jista' jkun li jkun Dr Joseph Muscat innifsu li jagħmel din is-sottomissjoni li r-rapport ma japplikax … (Interruzzjonijiet) Imma dik hija assunzjoni tiegħek, hux!

KAROL AQUILINA: Le, mhi assunzjoni tiegħi xejn!

Jien m'iniex se noqgħod nivvinta!

Ħalli nikkwota x'tgħid il-liġi.

Artiklu 28 jgħid hekk:

"Meta l-Kumitat isib li jkun hemm ksur tal-Kodiċi ta' Etika jew ta' xi dmir statutorju jew etiku ..."

– kif inhuwa l-każ hawnhekk –

"… il-Kumitat jista', wara li jagħti lill-persuna involuta d-dritt li tagħmel is-sottomissjonijiet tagħha, ..."

jiġifieri hawnhekk il-liġi mhux qed taqbad u tassumi li Dr Joseph Muscat m'għandux sottomissjonijiet x'jagħmel xejn u l-liġi qed tagħtih dak id-dritt.

Imbagħad hu, jekk irid, jista' jirrifjutah jew jgħidilna x'jaħseb hu jekk ma jridx jeżerċita dak id-dritt.

Imma dak huwa dritt tiegħu u jien m'iniex se nċaħħadhulu.

EDWARD ZAMMIT LEWIS: Jien ma għedtx hekk!

KAROL AQUILINA: Kont qed nikkwota u se nkompli ngħid x'jgħid dak l-artiklu:

"… jiddeċiedi fuq waħda jew iżjed minn dawn is-sanzjonijiet li ġejjin:"

Għalhekk il-kwestjoni hija li, jekk se naddottaw ir-rapport – u jien qed nipproponi li naddottaw ir-rapport – hemmhekk jiskatta l-obbligu li nitolbu lil Dr Joseph Muscat biex jagħmel sottomissjoni.

Imbagħad ħalli niddiskutu fuq jekk japplikawx is-sanzjonijiet għalih u jkun hemm Ruling mill-Ispeaker.

Dik all well and good, u jien ma nsibx diffikultà li niddiskutu dan separatament.

Però naħseb li proċeduralment dan huwa l-aħjar mod kif nimxu.

L-ISPEAKER: Il-Ministru Byron Camilleri.

BYRON CAMILLERI: Sur President, jien ma naqbilx ma' dak li qal l-Onor.

Karol Aquilina għax, kif ikkwota hu stess, artiklu 28 jgħid hekk:

Mela għaliex il-Kumitat jagħti d-dritt lill-persuna sabiex tagħmel is-sottomissjonijiet tagħha?

Għax se jkun qed japplika waħda minn dawk is-sanzjonijiet li qed telenka l-liġi.

Issa l-argument tagħna huwa li dawk is-sanzjonijiet mhumiex applikabbli għax Dr Joseph Muscat mhuwiex Membru Parlamentari.

Għalhekk ma naqbilx ma' dak li qal l-Onor.

Karol Aquilina li tiskatta dik il-parti tal-artiklu, għax is-sanzjonijiet ma jistgħux jiġu skattati, u dak id-dritt ta' smigħ xieraq – biex insejħulu hekk – japplika biss li kieku aħna se nieħdu xi sanzjonijiet.

Issa din in-naħa tal-Kamra hi tal-fehma li dan il-Kumitat ma jistax jieħu sanzjonijiet ħlief fuq dawk il-persuni li llum huma applikabbli permezz ta' artiklu 3.

Dan il-Kumitat ma jistax jiddeċiedi fuq Ċikku tal-ħwejjeġ ta' faċċata imma jrid jiddeċiedi fuq dawk il-persuni li huma applikabbli taħt artiklu 3, u llum Dr Joseph Muscat mhuwiex applikabbli taħt artiklu 3.

EDWARD ZAMMIT LEWIS: Jekk jogħġobkom, ippermettuli ftit ħalli nagħmel żewġ sottomissjonijiet qosra ħafna biex inżid xi affarijiet ma' dak li qed jgħid il-Ministru Byron Camilleri.

L-ewwel nett, għandna napprezzaw li mir-rapport li għamel il-Kummissarju għall-iStandards fil-Ħajja Pubblika – u huwa kien ġust li semmieha – jirriżulta li din mhijiex kwestjoni ta' dannu lill-pubbliku fis-sens li trid tingħata xi tip ta' rifużjoni.

Pereżempju, fid-depożizzjoni li għamel Dr George Hyzler semma każijiet fl-Ingilterra fejn kellek ...

L-ISPEAKER: Dan il-punt diġà semmejnieh.

M'għandniex għalfejn nirrepetu.

EDWARD ZAMMIT LEWIS: Sur President, il-punt li qed nipprova nwassal hu li hawnhekk m'għandniex sitwazzjoni fejn hemm bżonn li jkun hemm rimedju għax abbażi tal-kuntratt f'dan il-każ ittieħdu flus mill-persuna indagata jew minn terzi.

Mela dak hu l-ewwel punt li nixtieq inwassal.

It-tieni punt jirrigwarda l-promulgazzjoni tar-rapport.

Biex tgħaxxaqha f'dan il-każ ir-rapport ġie ppubblikat fil-mument li l-persuna kienet diġà rriżenjat!

Għalhekk nitlobkom biex tapprezzaw naqra l-fatt li ma kellniex sitwazzjoni fejn kien hemm rapport, il-persuna rriżenjat u lil din il-persuna qalulha li hi għamlet hekk biex tevita s-sanzjoni.

F'dan il-każ, jidhirli li l-persuna rriżenjat għall-ħabta tas-7 pm, u niftakar li bejn wieħed u ieħor irriżenjat dak il-ħin għax kont qed inlesti wieħed mid-diversi diskorsi li nagħmel fuq il-liġijiet.

Jidhirli li din il-persuna rriżenjat fil-ħin ta' qabel l-aġġornament, mentri r-rapport ġie ppubblikat xi 20 minuta wara r-riżenja, u dan qed jagħmel l-argument tal-Ministru Byron Camilleri aktar b'saħħtu fuq linja teoretika.

KAROL AQUILINA: Jien qiegħed formalment irressaq mozzjoni fis-sens li dan il-Kumitat għandu jaddotta r-rapport skont subartiklu 27 (3).

BYRON CAMILLERI: Ikun għalxejn li nistennew deċiżjoni mill-Ispeaker għax m'aħniex se naqblu.

L-ISPEAKER: Hawn qbil?

(Onor. Membri: No) Mela la m'hawnx qbil, jien irrid nimxi mal-proċedura.

KAROL AQUILINA: Aħna qed nitolbu vot fuqha.

L-ISPEAKER: L-Onor.

Karol Aquilina għamel il-pożizzjoni tiegħu ċara, dik li għandna nagħmlu talba lil Dr Joseph Muscat xorta waħda notwithstanding jiġux applikati s-sanzjonijiet jew le.

(Interruzzjonijiet)

KAROL AQUILINA: Jien proċeduralment qed ngħid, mingħajr ma qiegħed insemmi artiklu 28.

Aħna qed ngħidu li dan il-Kumitat għandu jaddotta r-rapport u r-rakkomandazzjonijiet tiegħu skont subartiklu 27 (3).

Issa, rigward is-sanzjonijiet, imbagħad il-Kumitat jiddiskutihom skont ir-Ruling li jagħti l-Ispeaker, jiġifieri dik mhix problema whatsoever.

L-ISPEAKER: Kollox sew.

Il-punt li għamilt inti huwa ċar, u issa rrid nimxi mal-proċedura.

Jekk tħarsu lejn subartiklu 27 (4) ta' Kap. 570, issibu li l-mod kif għandu jimxi dan il-Kumitat huwa ċar:

"Il-Kumitat, meta jqis li ma jkunx jista' jadotta xi rapport tal-Kummissarju, jista' jew jiddeċiedi li jiċħad ir-rapport imsemmi jew jiddeċiedi li l-allegazzjoni tkun teħtieġ li tiġi investigata iżjed, f'liema każ il-Kumitat jista', bl-għajnuna tal-Kummissarju, iwettaq dawk l-investigazzjonijiet addizzjonali u jisma' iżjed provi dwar il-kwistjoni tal-allegazzjoni.

Għal dan il-għan il-Kumitat għandu jkollu s-setgħat mogħtija lill-Kummissarju taħt l-artikolu 19.".

Mela x'qed jgħid hawnhekk dan is-subartiklu?

Qed jgħid li intom, bħala Membri ta' dan il-Kumitat, tridu tiddeċiedu dwar jekk hemmx bżonn li ssir aktar investigazzjoni – li mhuwiex il-każ – u li f'dan l-istadju tridu tiddeċiedu wkoll jekk intomx se taddottaw ir-rapport tal-Kummissarju jew le.

(Interruzzjonijiet) Bilfors hekk irid isir, u ma nistax nimxi jekk ma jsirx hekk.

Mela araw naqblux dwar jekk aħniex se naddottaw ir-rapport tal-Kummissarju jew le.

Jekk se naddottawh, imbagħad nimxu għall-pass l-ieħor.

KAROL AQUILINA: Aħna favur li naddottawh.

L-ISPEAKER: Jien qed nitlobkom tagħmlu dan biex inkunu korretti proċeduralment.

Ma nistgħux nagħmlu waħda qabel l-oħra, imma rridu nimxu pass pass.

Mela llum, jekk jogħġobkom, mingħajr preġudizzju għall-problema proċedurali li għandna quddiemna, irridu bilfors niddeċiedu jekk aħniex se naddottaw ir-rapport jew le.

Żgur li m'hemmx aktar investigazzjonijiet xi jsiru għax dik hija xi ħaġa li diġà tkellimna fuqha.

Kif nafu, kellna lill-Kummissarju preżenti hawnhekk, fejn spjega d-dettalji kollha tax-xogħol li għamel, u għalhekk mhuwiex il-każ ta' investigazzjoni addizzjonali.

Kulma fadal huwa – u bilfors irridu nimxu hekk għax inkella nkunu skorretti proċeduralment – li tiddeċiedu dwar jekk intomx se taddottaw ir-rapport jew le u mbagħad fuq l-affarijiet l-oħrajn nimxu wara proċeduralment.

EDWARD ZAMMIT LEWIS: Ħalli nivverbalizzaha.

L-ISPEAKER: Iva, imma, jekk jogħġbok, fuq il-punt ta' jekk aħniex se naddottaw ir-rapport jew le biss.

EDWARD ZAMMIT LEWIS: Iva, imma rrid ngħid li dan mingħajr preġudizzju għas-sottomissjoni proċedurali li qajjimna, hux hekk?

Jiġifieri dik f'xi mument ...

L-ISPEAKER: Naqblu, imma dik tiġi wara.

Ministru Zammit Lewis, is-sottomissjoni tista' tagħmilha kemm trid; però, at this stage il-proċedura hija ċara; artiklu 27 jiġi qabel artiklu 28, mela l-ewwel irridu naraw naddottawx ir-rapport.

Jekk illum naddottaw ir-rapport, imbagħad jibqgħalna pendenti l-kwistjoni ...

EDWARD ZAMMIT LEWIS: Xtaqt biss nagħmel sottomissjoni.

L-ISPEAKER: Mela agħmilha issa.

EDWARD ZAMMIT LEWIS: Jien li nixtieq hu li fil-Minuti tal-Kumitat jiġi rreġistrat li jista' jkun hemm l-adozzjoni tar-rapport.

Però aħna min-naħa tagħna f'dan l-istadju qed ninsistu li, fir-rigward tal-applikabilità tas-sanzjonijiet kontemplati f'artiklu 28 ta' Kap. 570, ma japplikawx għall-persuna indagata stante li ma taqax taħt id-definizzjoni ta' artiklu 3 tal-istess liġi fil-mument li ġie ppubblikat ir-rapport inkwistjoni, liema sitwazzjoni hija valida sal-lum il-ġurnata, jiġifieri minn dakinhar 'l hawn din il-persuna ma reġgħetx saret Membru Parlamentari.

(Interruzzjonijiet) Jien qed ngħid li fil-mument li ġie ppubblikat ir-rapport il-persuna indagata ma kinitx Membru Parlamentari u s-sitwazzjoni għadha prevalenti sal-lum.

L-ISPEAKER: Imma l-Iskrivan tal-Kamra għandu punt għax, ġaladarba r-rapport qed jiġi addottat, jista' jiġi ppubblikat.

EDWARD ZAMMIT LEWIS: Ir-rapport diġà ġie ppubblikat!

Jien m'għamilthiex għal dik ir-raġuni, Sur Scicluna, imma għamiltha fil-konfront ta' artiklu 3 għax aħna qbilna li r-rapport jiġi ppubblikat.

L-ISKRIVAN TAL-KAMRA: Din mhijiex kwestjoni li r-rapport ġie ppubblikat, imma hi kwestjoni ta' xħin ir-rapport intbagħat għand l-Uffiċċju tal-Ispeaker.

Inti qed tirreferi għal meta ntbagħat fl-Uffiċċju tal-Ispeaker.

Però, biex nevitaw problemi għall-quddiem, li kieku dan ir-rapport intbagħat qabel … (Interruzzjonijiet)

EDWARD ZAMMIT LEWIS: Jien ngħid li xorta waħda ma japplikax.

(Interruzzjonijiet) Mela, kollox sew!

Mela għandu raġun: jien ikkomplikajtha għalxejn!

KAROL AQUILINA: Imma dan li qed jgħid il-Ministru Edward Zammit Lewis japplika għalih u għall-Ministru Byron Camilleri biss, hux hekk?

Jiġifieri mhuwiex ikkwalifikat għall-vot?

EDWARD ZAMMIT LEWIS: Le, dan japplika għall-Membri tan-naħa tal-Gvern.

L-ISPEAKER: Ħalli nagħmilha ċara: Ir-rapport qed jiġi addottat skont artiklu 27.

Issa għad fadal pendenti l-kwestjoni dwar kif se nimxu proċeduralment fuq l-applikazzjoni ta' artiklu 28.

Taqblu li għas-seduta li ġejja nidħol dwar din il-kwestjoni jien u nieħu deċiżjoni dwarha?

EDWARD ZAMMIT LEWIS: Naqblu.

L-ISPEAKER: Ovvjament, jien m'iniex se ndum tliet xhur biex nagħmel dan għax, jekk ikun hemm perjodu ta' tliet xhur, irrid nitlob extension.

KAROL AQUILINA: Sur President, jien qrajt il-liġi, u din ma tgħidx hekk.

Il-kwestjoni hija jekk wara l-azzjoni li ħadna llum li addottajna r-rapport, il-Kummissarju għall-iStandards fil-Ħajja Pubblika jkunx sodisfatt li għamilna pass.

Fil-fehma tiegħi, għandna ninformaw lill-Kummissarju li għamilna l-pass li addottajna r-rapport – għalkemm il-Kummissarju żgur li qed isegwi x'qed jiġri – u ngħidulu li se jkun hemm ir-Ruling tal-Ispeaker, eċċ. u nitolbuh li jqis dan suffiċjenti bħala pass 'il quddiem f'dawn iċ-ċirkostanzi, u allura m'għandux japplika affarijiet oħra.

L-ISPEAKER: Il-Ministru Byron Camilleri.

BYRON CAMILLERI: Sur President, hemm xi ħaġa oħra li jien m'iniex qed naqbel mal-Onor.

Dan il-Kumitat jirregola lilu nnifsu, l-istess bħall-Kamra.

Il-Kamra għandha l-Ordnijiet Permanenti, imma l-Kamra tirregola lilha nnifisha bi qbil.

KAROL AQUILINA: Imma l-kwestjoni tal-Kummissarju mhijiex dik.

Il-kwestjoni tal-Kummissarju hija li jekk jara li fi żmien tliet xhur ma tkunx ittieħdet azzjoni, huwa għandu dritt jitlob lill-Ispeaker ipoġġi r-rapport fuq il-Mejda tal-Kamra.

L-ISPEAKER: Hekk hu.

KAROL AQUILINA: Imbagħad sta għall-Kamra x'tagħmel, jiġifieri mbagħad toħroġ minn idejna, u allura, biex il-Kummissarju ma jeżerċitax dak id-dritt ...

BYRON CAMILLERI: Aħna qed nirrappreżentaw lill-Kamra hawnhekk.

L-ISPEAKER: Il-liġi titkellem ċar u tgħid li r-rapport għandu jitpoġġa fuq il-Mejda tal-Kamra bħal dokumenti oħra.

Però llum iltqajna qabel ma skada dan it-terminu, ħadna deċiżjoni li naddottaw ir-rapport u allura ma fiha xejn ħażin li ninforma lill-Kummissarju ...

EDWARD ZAMMIT LEWIS: Sur President, se niġbidlek l-attenzjoni biss fuq vena legali, u dan mhux biex immerik, onestament ...

EDWARD ZAMMIT LEWIS: Ma naħsibx li mil-lum 'il quddiem japplika dak it-terminu li qed tgħid inti, u naħseb li dan it-terminu japplika sakemm jiġi addottat ir-rapport.

EDWARD ZAMMIT LEWIS: Fil-fatt, għalhekk il-Kummissarju baqa' jibgħat ...

Subartiklu 22 (4) jgħid hekk:

"Jekk fi żmien raġonevoli wara li jsir ir-rapport, li m'għandux jeċċedi tliet xhur, ma tittieħed ebda azzjoni ..."

- issa jien qed ngħid li din l-azzjoni li aħna ħadna llum - li addottajna r-rapport - hija biżżejjed bħala azzjoni -

"… li l-Kummissarju jkun tal-fehma li tkun waħda adegwata u xierqa, il-Kummissarju jista', fid-diskrezzjoni tiegħu, jibgħat kopja tar-rapport u tar-rakkomandazzjonijiet lill-Ispeaker, li għandu jqiegħed kopja tagħhom fuq il-Mejda tal-Kamra."

Għalhekk jien qed ngħidlu li dak li għamilna llum huwa suffiċjenti u importanti ...

EDWARD ZAMMIT LEWIS: Hekk hu.

L-ISPEAKER: Aktar rimarki?

L-Onor.

KAROL AQUILINA: Sur President, hemm ammont ta' xogħol li jrid isir, u allura jien kont issuġġerejt li nagħmlu data fissa ta' meta niltaqgħu.

L-ISPEAKER: Għalija mhux problema.

KAROL AQUILINA: Hemm rapport ieħor dwar il-pożizzjoni ta' min jaħdem mal-gvern u huwa Deputat, li naħseb irid jiġi ...

L-ISPEAKER: Mhux problema għalija.

KAROL AQUILINA: Hemm ukoll il-kwestjoni tar-rigali ...

L-ISPEAKER: Imma dak iridu jiddiskutuh il-Membri tal-grupp parlamentari bejniethom.

KAROL AQUILINA: Iva, u aħna se nistiednu lil ...

L-ISPEAKER: Ejjew niffissaw data.

KAROL AQUILINA: Jien nissuġġerixxi li niffissaw data darba kull tliet ġimgħat jew xahar li tkun fissa.

Imbagħad, jekk hemm bżonn, nikkomunikaw bejnietna.

Imma żgur li hemm xogħol li jrid isir.

Issa jien naħseb li nqasna li ma spjegajniex għaliex ma ltqajniex.

Għal min huwa involut fil-ħidma parlamentari jaf li dawn it-tliet xhur kienu daqsxejn partikolari żżejjed għall-Kamra.

Kellna taqliba sħiħa, u fil-fatt lanqas bdejt inlaħħaq mal-kumitati l-oħra wkoll ...

L-ISPEAKER: Onor. Aquilina, jien ipprovajt inlaqqgħu tliet darbiet.

L-ISPEAKER: Jien hawn qiegħed.

EDWARD ZAMMIT LEWIS: Dan jiddependi mix-xogħol tal-Kummissarju wkoll.

L-ISPEAKER: Kif taf inti, Onor. Aquilina, inzerta li meta ridna nimxu pass f'dan il-każ, il-Kummissarju għall-iStandards fil-Ħajja Pubblika kien imsiefer, u allura ridna niffissaw data oħra, eċċ. Ejjew niftiehmu data għal-laqgħa li jmiss.

Ta' min jgħid ukoll li r-Ruling li ntalab dwar jekk artiklu 28 ta' Kap. 570 japplikax jew le fil-konfront ta' Dr Joseph Muscat jingħata fil-Kamra, għax jien ma nistax nagħtih minn hawnhekk.

Li kieku ċ-chairperson ta' dan il-Kumitat kien xi ħaddieħor kien ikun irid jgħid lill-Ispeaker biex dan jagħti r-ruling.

Meta jintalab ruling f'kull kumitat – bħall-Public Accounts Committee (PAC), fejn kemm-il darba ntalab ruling – dan dejjem jingħata fil-Kamra.

Mela, meta qed ngħidu li hi d-data tal-laqgħa li jmiss?

(Interruzzjonijiet)

L-ISKRIVAN TAL-KAMRA: Id-19 ta' Jannar, 2021.

L-ISPEAKER: Għalija tajjeb.

Nirringrazzjakom.

Mela l-Kumitat huwa aġġornat għal nhar it-Tlieta, 19 ta' Jannar 2021, fl-4.30 p.m. sabiex ikompli jiddiskuti r-rapport tal-Kummissarju għall-iStandards dwar il-Każ K/022.

Il-ġurnata t-tajba.

Fid9.29 a.m. ilKumitat aġġorna.


KUMITAT PERMANENTI GĦALLISTANDARDS FILĦAJJA PUBBLIKA

LAQGĦA NRU 14

It-Tlieta, 5 ta' Jannar 2021

IlKumitat Permanenti għallIstandards filĦajja Pubblika ltaqa' filKamra talKumitati 3 filbinja talParlament, ilBelt Valletta, fit8.34 a.m.

Anġlu Farrugia, ippresieda.

PREŻENTI

IlMinistru għallĠustizzja, lUgwaljanza u lGovernanza, lOnor.

Edward Zammit Lewis, il-Ministru għall-Intern, is-Sigurtà Nazzjonali u l-Infurzar tal-Liġi, l-Onor.

Karol Aquilina, u lOnor.

IlMinuti talLaqgħa Nru 13 tal14 ta' Ottubru 2020 ġew ikkonfermati.

LIspeaker informa lillKumitat b'numru ta' dokumenti li huwa kien irċieva mingħand ilKummissarju għallIstandards millaħħar laqgħa u li kienu diġà ġew mibgħuta lillMembri:

Fuq proposta tal-Onor.

Karol Aquilina l-Kumitat qabel li l-Memorandum ippreparat mill-Kummissarju dwar Proċedura għall-Ġbir ta' Informazzjoni relatata mad-dikjarazzjonijiet tad-dħul, attiv, interessi jew benefiċċji ta' Deputati parlamentari datat 3 ta' Novembru 2020 (Dok.

45) għandu jintbagħat lill-Membri kollha tal-Kamra.

RAPPORT DWAR INVESTIGAZZJONI MILLKUMMISSARJU GĦALL-ISTANDARDS FILĦAJJA PUBBLIKA (KAŻ K/022) – KONT.

Il-Kumitat iltaqa' sabiex skont lartikolu 27 talAtt dwar lIstandards filĦajja Pubblika ikompli jikkonsidra u jiddeċiedi dwar jekk jadottax ilkonklużjonijiet u rrakkomandazzjonijiet tarrapport talKummissarju għallIstandards filĦajja Pubblika (Rapport K/022) li ġie mgħoddi lillMembri talKumitat nhar itTnejn, 5 ta' Ottubru 2020.

L-Onor.

Karol Aquilina ppropona li d-depożizzjoni li l-Kummissarju Hyzler għamel fil-laqgħa 13 tal-Kumitat tal-14 ta' Diċembru 2020 dwar il-każ K/022 issir pubblika, meta skont deċiżjoni tal-istess Kumitat id-diskussjoni saret in camera.

Il-Kumitat ma laħaqx qbil dwar din il-proposta.

L-Ispeaker għamel referenza għal dak li ġie reġistrat fl-aħħar laqgħa u ċjoé li r-rapport tal-Kummissarju dwar dan il-każ għandu jsir pubbliku, b'riżerva espressa mill-Membri tan-naħa tal-Gvern dwar l-addozzjoni tal-istess rapport u l-applikazzjoni tal-artikli 27 u 28 tal-Att dwar l-Istandards fil-Ħajja Pubblika.

L-Ispeaker għamel referenza wkoll għall-artiklu 22(4) tal-Att dwar Standards fil-Ħajja Pubblika li jgħid li:

"Jekk fi żmien raġonevoli wara li jsir ir-rapport, li m'għandux jeċċedi tliet xhur, ma tittieħed ebda azzjoni li l-Kummissarju jkun tal-fehma li tkun waħda adegwata u xierqa, il-Kummissarju jista', fid-diskrezzjoni tiegħu, jibgħat kopja tar-rapport u tar-rakkomandazzjonijiet lill-iSpeaker li għandu jqiegħed kopja tagħhom fuq il-Mejda tal-Kamra."

L-Ispeaker informa lill-Kumitat li, kif ukoll ġie informat mill-Kummissarju Hyzler fl-ittra tiegħu tal-11 ta' Diċembru, it-tliet xhur kienu jagħlqu proprju dakinhar.

L-Onor Karol Aquilina qal li l-pass li jeħtieġ isir huwa li l-Kumitat jiddeċiedi jekk jadottax ir-rapport, f'liema każ tingħata l-opportunità lil Dr Joseph Muscat biex jagħmel is-sottomissjonijiet tiegħu biex imbagħad il-Kumitat ikun jista' jara liema, jew jekk għandhomx jiġu applikati sanzjonijiet.

L-Onor.

Zammit Lewis irrimarka li skont l-istess Kummissarju, l-unika persuna li qiegħda tiġi indagata hija l-ex Prim Ministru Dr Joseph Muscat li llum m'għadux Membru tal-Kamra.

Huwa għalhekk kien tal-opinjoni li l-Kumitat għandu jadotta r-rapport mhux ad personam imma fi spirtu ta' gwida għall-Membri Parlamentari li jkunu fl-eżekuttiv u b'hekk il-każ jitqies magħluq.

L-Onor.

Carmelo Mifsud Bonnici rrimarka li ladarba beda l-proċess u bdiet l-investigazzjoni, skont kif stabbilit mil-liġi, Dr Joseph Muscat għandu jingħata d-dritt li jwieġeb irrispettivament minn jekk għadux jokkupa l-kariga ta' Prim Ministru jew ta' Membru tal-Kamra.

L-Onor.

Zammit Lewis qal li in kwantu l-applikabilità ta' sanzjonijiet huwa kien tal-opinjoni li ma jistgħux jiġu imposti sanzjonijiet fuq persuna li ma taqax fid-definizzjoni tal-liġi kif stipulat fl-artikolu 3 tal-Att dwar l-Istandards fil-Ħajja Pubblika.

Dwar dan il-punt l-Onor.

Zammit Lewis talab li jingħata ruling.

L-Onor.

Byron Camilleri rrefera għall-artikolu 28 li jgħid hekk:

"Meta l-Kumitat isib li jkun hemm ksur tal-Kodiċi ta' Etika jew ta' xi dmir statutorju jew etiku, il-Kumitat jista', wara li jagħti lill-persuna involuta d-dritt li tagħmel is-sottomissjonijiet tagħha, jiddeċiedi fuq waħda jew iżjed minn dawn is-sanzjonijiet li ġejjin:"

u kkontenda li allura skont il-liġi, il-Kumitat jagħti d-dritt lil persuna sabiex tagħmel is-sottomissjonijiet tagħha għaliex se jkun qed jiddeċiedi fuq sanzjonijiet fil-konfront tal-istess persuna.

L-Onor.

Camilleri qal li għaldaqstant huwa mhuwiex qed jaqbel ma' dak li qal l-Onor.

Huwa saħaq li l-argument tan-naħa tal-Gvern huwa li ladarba Dr Joseph Muscat illum mhuwiex Membru tal-Kamra, huwa ma jaqax taħt id-definizzjoni tal-artikolu 3 u allura l-artikolu 28 ma jistax jiġi applikat fil-konfront tiegħu.

L-Onor.

Karol Aquilina ppropona li l-Kumitat għandu jiddeċiedi li jadotta r-rapport u r-rakkomandazzjonijiet tiegħu, u li wara li jingħata r-ruling li ntalab aktar kmieni, issir id-diskussjoni dwar il-kwestjoni tas-sanzjonijiet.

L-Ispeaker għamel referenza għall-artikolu 27(4) u qal li proċeduralment il-Kumitat issa jeħtieġ li jiddeċiedi dwar jekk jadottax ir-rapport jew le.

L-Onor.

Karol Aquilina qal li n-naħa tal-Oppożizzjoni hija favur li r-rapport jiġi adottat.

L-Onor.

Edward Zammit Lewis talab li fil-Minuti tal-Kumitat jiġi reġistrat li filwaqt li n-naħa tal-Gvern qiegħda taqbel li r-rapport jiġi adottat, qiegħda fl-istess ħin tinsisti li s-sanzjonijiet kontemplati fl-Artikolu 28 tal-Att dwar l-Istandards fil-Ħajja Pubblika (Kap. 570) m'għandhomx u ma jistgħux jiġu applikati fil-konfront tal-persuna indagata.

Dan stante l-fatt li din l-istess persuna m'għadhiex Membru tal-Kamra, u allura ma taqax taħt id-definizzjoni tal-Artikolu 3 tal-istess Att dwar l-Istandards fil-Ħajja Pubblika, liema sitwazzjoni hija valida sal-lum.

Il-Kumitat qabel li, fir-rigward tal-iskadenza ta' tliet xhur li saret referenza għaliha mill-Ispeaker fil-bidu tal-laqgħa, il-Kummissarju għandu jiġi notifikat bix-xogħol li qed isir fil-Kumitat dwar il-każ inkwistjoni.

Fid9.29 a.m. ilKumitat aġġorna għal nhar it-Tlieta, 19 ta' Jannar 2021 fl-4.30 p.m. sabiex ikompli jiddiskuti r-rapport tal-Kummissarju għall-Istandards dwar il-Każ K/022.

ANĠLU FARRUGIA

Proceedings, agenda, minutes and transcripts of the parliamentary committees spl


KUMITATI TALKAMRA TADDEPUTATI

KUMITAT PERMANENTI DWAR IXXOGĦOL TALKAMRA

AVVIŻ

Laqgħa Nru 32

L-Erbgħa, 6 ta' Jannar 2021 fis-2:00 p.m.

LIspeaker tal-Kamra tad-Deputati u President talKumitat Permanenti dwar ixXogħol talKamra, javża li lKumitat se jiltaqa' nhar l-Erbgħa, 6 ta' Jannar 2021 fis-2:00 p.m.

filKamra talKumitati filParlament, ilBelt Valletta, b'din laġenda:

Xogħol tal-Kamra; u

Affarijiet oħra

5 ta' Jannar 2021 SKRIVAN TALKAMRA

Proceedings, agenda, minutes and transcripts of the parliamentary committees hbc


KUMITAT PERMANENTI DWAR IX-XOGĦOL TAL-KAMRA

(Rapport Uffiċjali u Rivedut)

Laqgħa Nru 32

L-Erbgħa, 6 ta' Jannar 2021

Stampat fl-Uffiċċju tal-Iskrivan

Prezz €2.50

Laqgħa Nru 32

L-Erbgħa, 6 ta' Jannar 2021

Il-Kumitat iltaqa' fil-Parlament, il-Belt Valletta, fis-2.19 p.m.

IlMinuti talLaqgħa Nru 31, li saret fis6 ta' Novembru 2020, ġew ikkonfermati.

XOGĦOL TALKAMRA

L-ISPEAKER (Onor. Anġlu Farrugia): Insejjaħ lid-Deputat Prim Ministru u Ministru għas-Saħħa sabiex, jekk jogħġbu, jinforma lill-Kumitat dwar il-programm tax-xogħol tal-Gvern.

CHRIS FEARNE (Deputat Prim Ministru u Ministru għas-Saħħa): Sur President, nibda billi nawgura s-sena t-tajba lilek u lill-Membri kollha ta' dan il-Kumitat u tal-Kamra.

Bħalma tafu, il-pjan hu li nhar it-Tnejn nerġgħu nibdew il-laqgħat tal-Plenarja, u l-programm għax-xhur li ġejjin huwa wieħed vast.

Hemm ħafna liġijiet importanti għal dan il-pajjiż li jridu jgħaddu u għalhekk se nħalli f'idejn il-Whip tal-Gvern sabiex jagħtina l-lista tal-abbozzi li se nkunu qegħdin niddiskutu fil-ġranet li ġejjin.

L-ISPEAKER: L-Onor.

GLENN BEDINGFIELD: Jiena wkoll nixtieq ngħaddilkom l-awguri tiegħi.

Kif diġà tkellimna mal-Oppożizzjoni, se nkomplu fuq ir-riformi li spiċċajna bihom is-sena l-oħra għaliex għandna pjan leġiżlattiv ambizzjuż.

Mela, nhar it-Tnejn, 11 ta' Jannar 2021, għandha tiftaħ id-diskussjoni fi stadju ta' Tieni Qari tal-Abbozz ta' Liġi li jemenda l-Kostituzzjoni ta' Malta u diversi liġijiet – Abbozz 119.

Dan l-abbozz huwa fuq il-gender balance fil-Parlament, u d-diskussjoni fuqu hija maħsuba li tieħu madwar żewġ seduti.

Ovvjament dan jiddependi min-numru ta' kelliema li se jkollna billi huwa suġġett daqsxejn vast u importanti.

Imma jien qiegħed nistma li nieħdu mill-inqas żewġ seduti.

EDWARD ZAMMIT LEWIS (Ministru għall-Ġustizzja, l-Ugwaljanza u l-Governanza): Peress li l-Ministeru tiegħi kien involut fit-tfassil ta' dan l-abbozz ta' liġi nista' ngħid li se jkollna numru ta' kelliema miż-żewġ naħat.

GLENN BEDINGFIELD: Issa nhar l-Erbgħa, 12 ta' Jannar 2021, jew meta tagħlaq id-diskussjoni fi stadju ta' Tieni Qari tal-Abbozz 119, għandha tiftaħ id-diskussjoni fi stadju ta' Tieni Qari tal-Abbozz ta' Liġi dwar ir-Riforma tal-Ġustizzja tal-Proċedura Ċivili – Abbozz 169.

L-ISPEAKER: L-Onor.

ROBERT CUTAJAR: Onor. Bedingfield, jiena u inti tkellimna u kien hemm qbil li bejn dawn iż-żewġ abbozzi niddiskutu r-rapport tal-Kummissjoni Elettorali.

GLENN BEDINGFIELD: Fil-fatt, kont ġej għaliha.

ROBERT CUTAJAR: Ħsibtek se ssemmi abbozz ieħor.

GLENN BEDINGFIELD: Kont se nsemmi l-Abbozz 169 u mbagħad wara r-rapport tal-Kummissjoni Elettorali.

EDWARD ZAMMIT LEWIS: Dwar l-Abbozz 169 għandna seduta waħda.

ROBERT CUTAJAR: Aħna konna tkellimna li nagħmluh in between biex il-kelliema jkunu ppreparati.

Onor. Bedingfield, hekk konna tkellimna aħna.

GLENN BEDINGFIELD: Abbozz 169 huwa dwar l-appelli ċivili.

EDWARD ZAMMIT LEWIS: Abbozz 169 ma fih xejn kontroversjali, imma għandna emendi importanti għall-Qorti tal-Appell bi tliet imħallfin, u għandna bżonnha biex proċeduralment inkunu nistgħu nħaffu ċerti appelli fil-qrati tagħna.

GLENN BEDINGFIELD: Il-ħsieb kien li nagħmel ir-rapport tal-Kummissjoni Elettorali billi hemm minority report.

Nistgħu niddiskutu l-Abbozz 169 u mbagħad wara ngħaddu għar-rapport tal-Kummissjoni Elettorali.

Mit-Tnejn għat-Tlieta jew mill-Erbgħa għat-Tnejn.

L-ISPEAKER: Dwar ir-rapport qiegħed nifhem li trid issir mozzjoni, hux hekk?

GLENN BEDINGFIELD: Jidhirli li r-rapport tressaq u tqiegħed fuq il-Mejda tal-Kamra.

L-ISPEAKER: Imma mbagħad trid tiġi ppreparata mozzjoni.

GLENN BEDINGFIELD: Fil-każ irressquha nhar it-Tnejn.

Nippreżentawha t-Tnejn u tiġi diskussa l-ġimgħa ta' wara.

L-ISPEAKER: Mozzjoni għall-finijiet tal-artikoli 61 u 61A tal-Kostituzzjoni ta' Malta.

GLENN BEDINGFIELD: Irridu niddiskutu wkoll – mhux qed narah hawnhekk – l-Abbozz ta' Liġi li jemenda l-Kostituzzjoni ta' Malta (Emenda Nru 3).

Jidhirli li dan huwa l-Abbozz 157.

CHRIS FEARNE: Jekk mhux sejjer żball Abbozz 159.

Abbozz 159 huwa dwar ħatra ta' persuni ta' fiduċja, li qiegħed fi stadju ta' Kumitat.

EDWARD ZAMMIT LEWIS: Abbozz 159 għadda.

Jidhirli li dak huwa Abbozz 157.

GLENN BEDINGFIELD: Jidhirli li l-Abbozz 158 għadda wkoll u jonqos it-Tielet Qari tiegħu.

L-ISPEAKER: Mela kkonfermat.

GLENN BEDINGFIELD: Sur President, dak hu x-xogħol tal-Kamra għal dawn il-ġimagħtejn li ġejjin.

F'każ li jintalbu votazzjonijiet, kont se nipproponi l-Erbgħa, 27 ta' Jannar.

ROBERT CUTAJAR: Jiġifieri qed ngħidu Abbozzi 119, 169, 157 ...

GLENN BEDINGFIELD: Ir-rapport tal-Kummissjoni Elettorali u mbagħad wara niddiskutu l-Abbozz 157.

L-ISPEAKER: Hemm xi rimarki oħra?

L-Onor.

ROBERT CUTAJAR: Sur President, nixtieq nitkellem ftit fuq tibdil fil-proċedura – xi ħaġa li tolqot iktar lilna bħala Oppożizzjoni – li biha l-mozzjonijiet jiġu mġedda kull xahar.

Hawnhekk qiegħed nitkellem fuq dawk il-mozzjonijiet li nkunu ressaqna aħna bħala Oppożizzjoni u biex dawn jibqgħu jiġu aġġornati.

Nixtieq nistaqsi jekk huwiex possibbli, bi qbil bejn iż-żewġ naħat tal-Kamra, li minflok jibqgħu jiġu mġedda kull xahar, jibdew jiġu mġedda kull xahrejn jew tlieta.

L-ISPEAKER: Dik tagħmel parti mill-iStanding Orders.

ROBERT CUTAJAR: Jekk naqblu li tinbidel …

L-ISPEAKER: Anke jekk taqblu, xorta trid issir proċedura biex nemenda l-iStanding Orders.

ROBERT CUTAJAR: Din hija proċedura.

IS-SUR RAYMOND SCICLUNA (Skrivan tal-Kamra): L-iStanding Orders jgħidu li l-mozzjoni biex tinżamm tajjeb trid tiġi mġedda kull xahar.

ROBERT CUTAJAR: M'hemmx issue.

EDWARD ZAMMIT LEWIS: Tiġi ffirmata kull xahar?

ROBERT CUTAJAR: Hekk hu.

DAVID AGIUS: Trid toqgħod tagħmel il-firem.

ROBERT CUTAJAR: Issa aħna qed ngħidu li din, minflok tibqa' kull xahar, tiġi estiża għal xahrejn jew tlieta.

L-ISPEAKER: Sibu ftehim bejnietkom u mbagħad fil-każ nagħmlu dak li hemm bżonn fl-emendi tal-iStanding Orders.

ROBERT CUTAJAR: Jiena tkellimtha wkoll mal-Iskrivan tal-Kamra lejn l-aħħar tas-sena l-oħra.

L-ISPEAKER: Kollox sew.

Hemm xi ħaġa oħra fuq ix-xogħol tal-Kamra?

(Onor. Membri: Le) Mela ngħaddu għal Xogħol Ieħor.

XOGĦOL IEĦOR

Kommemorazzjoni talOlokawst

L-ISPEAKER: L-ewwel nett, nixtieq nirreferi għarRiżoluzzjoni tanNazzjonijiet Uniti adottata millAssemblea Ġenerali fl1 ta' Novembru 2005 fejn iddikjarat is27 ta' Jannar bħala lġurnata li tikkommemora lvittmi talOlokawst.

Kif tafu, hija lkonswetudni talKamra li tfakkar dan l-avveniment b'diskors qasir miżżewġ naħat talKamra qabel ma ngħaddu għall-Ordnijiet tal-Ġurnata.

Issa, peress li s27 ta' Jannar din issena se jaħbat nhar l-Erbgħa, ilKumitat qed jaqbel li din ilkommemorazzjoni għandha ssir proprju f'dik il-ġurnata.

Pjani Finanzjarji 2021 li jridu jiġu approvati mill-Parlament

L-ISPEAKER: Infakkar lillKumitat li għad iridu jiġu ffissati d-dati sabiex niddiskutu lOmbudsplan u l-Estimi Finanzjarji tal-Uffiċċju tal-Kummissarju għall-iStandards fil-Ħajja Pubblika għassena 2021 qabel ma dawn ikunu jistgħu jiġu approvati millKamra.

Infakkarkom li fl-aħħar laqgħa konna qbilna li nużaw ukoll l-istess proċedura għall-Estimi tal-Uffiċċju tal-Kummissarju għall-iStandards fil-Ħajja Pubblika u għalhekk nistgħu naqblu fuq data ħalli niddiskutuhom.

GLENN BEDINGFIELD: Nistgħu naraw issa jekk naqblux fuq żewġ dati.

L-ISPEAKER: Iva, aħjar.

CHRIS FEARNE: Jekk nistgħu nagħmluhom dan ix-xahar ikun aħjar.

L-ISPEAKER: Dażgur.

ROBERT CUTAJAR: Nistgħu niddiskutuhom it-tnejn f'laqgħa waħda?

CHRIS FEARNE: Le, għaliex ikun hemm mistednin differenti u m'għandniex għalfejn inħalluhom jistennew.

EDWARD ZAMMIT LEWIS: Sur President, qiegħed nifhem sew li għat-tnejn li huma jrid ikun hawn preżenti l-Ministru tal-Finanzi?

L-ISPEAKER: Le, ikun hawn l-Ombudsman u l-Ministru tal-Finanzi fil-każ tagħna.

CHRIS FEARNE: Nissuġġerixxi li nibdew bl-Ombudsplan u, jekk taqblu, niddiskutuh bħal lum ġimgħa fit-3.00 p.m.

GLENN BEDINGFIELD: Bħal-lum ġimgħa jkollna l-Public Accounts Committee.

CHRIS FEARNE: Mela nhar it-Tlieta, 12 ta' Jannar 2021, fit-3.00 p.m., u nistiednu lill-Ombudsman.

L-ISPEAKER: Liema se nagħmlu?

CHRIS FEARNE: Iva, jekk jogħġbok.

GLENN BEDINGFIELD: Nistgħu niffissaw data tentattiva għall-ġimgħa ta' wara?

CHRIS FEARNE: Ejjew nibdew b'waħda.

L-ISPEAKER: Fil-każ, kif inlestu waħda ngħaddu għall-oħra.

Kompożizzjoni ta' Kumitati u Delegazzjonijiet

L-ISPEAKER: Infakkar lill-Kumitat li wara t-tibdil li kien hemm fi tmiem is-sena ta' qabel fil-kompożizzjoni tal-Kamra, hemm numru ta' postijiet battala fil-kumitati u delegazzjonijiet imwaqqfa b'mozzjoni li jridu jimtlew.

Għandna Membru min-naħa tal-Gvern fil-Kumitat Permanenti dwar l-Affarijiet Soċjali, Membru sostitut min-naħa tal-Oppożizzjoni fil-Kumitat Permanenti dwar l-iStandards fil-Ħajja Pubblika, Membru min-naħa tal-Gvern fl-Assemblea Parlamentari tal-Mediterran (PAM), Membru sostitut min-naħa tal-Gvern fl-Assemblea Parlamentari tal-Unjoni għall-Mediterran (PAUFM), u Membru min-naħa tal-Gvern fl-Assemblea Parlamentari tal-Kunsill tal-Ewropa.

Nixtieq niġbed l-attenzjoni li fil-każ tal-Assemblea Parlamentari tal-Kunsill tal-Ewropa, ir-regolament 6.2 – Credentials of the Council of Europe jgħid ċar li Malta jrid ikollha mhux inqas minn Membru mara waħda f'din id-delegazzjoni.

GLENN BEDINGFIELD: Fil-fatt, diġà kellna idea dwar min se jkunu s-sostituti.

Però, billi hemm elezzjoni każwali l-ġimgħa d-dieħla, nippreferi nistenna l-eżitu ta' dik l-elezzjoni.

L-ISPEAKER: Kollox sew.

Imma qiegħed niġbed l-attenzjoni tagħkom ħalli wieħed iżomm din ir-regola quddiem għajnejh, u nitlobkom tinformawni kemm jista' jkun malajr bl-ismijiet.

Fil-folder għandkom issibu kopja tal-abbozzi ta' dawn il-mozzjonijiet.

Korrispondenza mill-Malta Film Commission

L-ISPEAKER: Nixtieq inġib għall-attenzjoni tagħkom it-talba li rċevejt mill-Malta Film Commission sabiex il-Parlament ma jtellax il-bandiera Maltija quddiem il-binja tiegħu fil-ġurnata li fiha se jkun qiegħed jinġibed film ta' fantaxjenza fil-Belt Valletta.

Ix-shots ta' dan il-film se jinġibdu s-Sibt 23 ta' Jannar 2021 u allura normalment ma jiltaqax il-Parlament.

Il-film huwa wieħed Amerikan u l-produzzjoni tiegħu se tammonta għas-somma ta' €10 miljuni.

Kif għedtilkom, it-talba tagħhom hi sabiex waqt ix-shooting tal-film il-bandiera Maltija li s-soltu tkun quddiem il-binja tal-Parlament ma tittajjarx dakinhar sakem isir il-ġbid tal-film.

Għalhekk qiegħed nistaqsikom jekk hawnx qbil sabiex il-bandiera Maltija titniżżel biss għal dak il-ħin li fih se jsir ix-shooting tal-film.

Hawn qbil?

(Onor. Membri: Iva) Mela issa ninforma lill-Kummissarju tal-Films.

Għandkom xi affarijiet oħra?

(Onor. Membri: Le) Nirringrazzjakom talli ħadtu sehem f'din il-laqgħa.

Il-laqgħa hija konkluża u l-Kumitat huwa aġġornat għal nhar it-Tlieta, 12 ta' Jannar 2021, fit-3.00 p.m. sabiex niddiskutu l-Ombudsplan.

Fis-2.35 p.m. ilKumitat aġġorna.


KUMITATI TAL-KAMRA TAD-DEPUTATI

KUMITAT PERMANENTI DWAR L-AMBJENT

U L-IPPJANAR TAL-IŻVILUPP

AVVIŻ

Laqgħa Nru 27

It-Tlieta, 12 ta' Jannar, 2021 fl-4:30 p.m.

L-Onor.

Joe Mizzi, President tal-Kumitat Permanenti dwar l-Ambjent u l-Ippjanar tal-Iżvilupp, javża li l-Kumitat se jiltaqa' nhar it-Tlieta, 12 ta' Jannar, 2021 fl-4:30 p.m. fil-Kamra tal-Kumitati fil-Parlament b'din l-aġenda:-

Konferma tal-Minuti; u

4 ta' Jannar 2021 SKRIVAN TAL-KAMRA

Proceedings, agenda, minutes and transcripts of the parliamentary committees dev